Deportimi i fëmijëve 
Shtetet e Bashkuara fillojnë deportimin e fëmijëve nga vendet e Amerikës Qendrore, të cilët shkaktuan krizë humanitare
Shtetet e Bashkuara kanë deportuar 38 fëmijë dhe nënat e tyre në Honduras këtë javë, në të parin e fluturimeve që qeveria amerikane premton që do të jenë të rregullta, për të kthyer në vendet e tyre emigrantët e paligjshëm. Por Shtetet e Bashkuara e kanë të vështirë të përballojnë fluksin në rritke të mijëra fëmijëve, disa herë të shoqëruar nga nënat e tyre dhe disa herë të vetëm, që ndërmarrin udhëtimin e gjatë dhe të vështirë nga Hondurasi, Guatemala dhe El Salvadori. Presidenti Barack Obama premtoi këtë muaj se do të përshpejtojë procesin e kthimit të fëmijëve në vendet e tyre, pasi numri i të ardhurve krijoi një krizë humanitare në kufirin me Meksikën. Problemi ka ngjallur debat të ashpër politik në Uashington. Grupi i parë i fëmijëve të deportuar u kthye në Honduras të hënën. Ata ishin mes mijëra fëmijëve të pashoqëruar nga shtetet e Amerikës Qendrore, vende të pllakosura nga varfëria dhe dhuna ekstreme. Përveç Hondurasit, një numër i madh fëmijësh janë nga El Salvadori dhe Guatemala. Zonja e parë hondurase Ana Garcia de Hernandez ishte në aeroportin San Pedro Sula për të pritur fëmijët e deportuar. Shumica e hondurasve të deportuar u mbajtën në paraburgim në kufirin amerikan në fund të qershorit pas një udhëtimi të gjatë dhe të lodhshëm për të mbërritur atje. Zonja Hernandez tha se qeveria do të nisë një fushatë reklamimi që familjet të mos i dërgojnë fëmijët në udhëtime të tilla të rrezikshme. Muajin e kaluar, një 15 vjeçar nga Guatemala u gjet i vdekur në Teksasin jugor. Alan Perez, konsulli guatemalez në Teksas, thotë se mesa duket djali vdiq nga rraskapitja. Amerikanët janë të ndarë mbi mënyrën se si duhet zgjidhur kriza. Disa duan ligje më të forta, kontroll më të mirë të kufirit dhe deportime më të shpejta. Të tjerë thonë se është çnjerëzore të refuzosh njerëzit, sidomos fëmijët, në nevojë të dëshpëruar për kujdes. Protestues nga të dyja palët u mblodhën të martën në një qytet të Arizonës ku do të ktheheshin disa dhjetra emigrantët pa dokumente. Migracioni në masë nga vendet në zhvillim është një fenomem botëror, thotë sociologu Mark Horowitz. Zoti Horowitz thotë se vetëm njerëzit në rrethana dëshpëruese lënë vendet e tyre dhe rrezikojnë jetën për të shkuar në një vend tjetër.